## Sanitat licita les obres d’ampliació i reforma de les urgències generals de l’Hospital Doctor Peset

*** Esta actuació permetrà incrementar un 21 % l’espai dedicat a l’atenció urgent en este centre sanitari
* El pressupost base de licitació s’establix en 5,8 milions d’euros, i el termini d’execució és de 18 mesos**

La Conselleria de Sanitat ha publicat en la Plataforma de Contractació del Sector Públic l’anunci de licitació de les obres d’ampliació i reforma de les urgències generals de l’Hospital Universitari Doctor Peset.

Esta important actuació en les infraestructures d’este hospital públic valencià permetrà incrementar un 21 % la superfície dedicada a l’atenció urgent, amb quasi 2.000 m2, però la principal millora vindrà perquè s’aprofitarà millor l’espai disponible i s’aconseguiran unes instal·lacions més funcionals.

El pressupost base de licitació del projecte s’ha establit en 5.814.445 euros, i el termini d’execució de les obres serà de 18 mesos a partir de l’adjudicació. Les empreses interessades a dur a terme esta ampliació i reforma poden presentar les seues ofertes fins al pròxim 28 de febrer.

Les noves urgències s’han dissenyat atenent les necessitats de pacients i professionals per a garantir una atenció ràpida i de qualitat. S’ha buscat crear un espai humanitzat, confortable, amb llum natural i que permeta un acompanyament adaptat a cada pacient.

**Atenció a crítics**

El projecte d’ampliació i reforma de les urgències generals de l’Hospital Universitari Doctor Peset suposa triplicar l’espai de la sala d’atenció a crítics i permet l’atenció a tres pacients al mateix temps. Així mateix, la zona de consultes guanya espai, ja que garantix zones pròpies de treball per a infermeria i TCAE.

En total, hi haurà 11 consultes mèdiques, una consulta d’oftalmologia, una consulta de psiquiatria, una consulta d’infermeria amb dos llocs de treball, dos sales de cures, dos consultes de traumatologia i una sala d’escaioles amb circuit específic. També es crea un nou control d’infermeria amb zona de treball i una sala per a pacients que necessiten custòdia. L’àrea de recepció també serà més àmplia i la sala d’espera per a pacients i familiars dobla l’espai per a incrementar el confort.

**Àrea d’observació**

Algunes altres millores que preveu el projecte de la Conselleria de Sanitat són una sala d’observació i butaques de teràpia ràpida en la qual s’instal·laran 34 llits d’observació (ara n’hi ha 25), que comptaran amb monitoratge centralitzat i es disposaran segons els nivells de cures requerides. Les butaques de teràpia ràpida passen de 10 a 16, amb un control d’infermeria centralitzat amb zona de preparació i emmagatzematge de fàrmacs.

Els boxs d’aïllament passaran d’un a sis i permetran atendre amb total intimitat persones amb patologia mental, víctimes de violència de gènere o sospita d’agressió, pacients pal·liatius o amb patologies infeccioses.

Es tracta d’un projecte que es desenrotllarà per fases per a interferir el mínim possible en l’assistència sanitària urgent que es presta a les 285.000 persones d’este departament de salut. L’altra gran actuació prevista també en urgències serà la reforma i l’ampliació de les urgències pediàtriques, que suposarà augmentar l’espai destinat a l’atenció urgent a menors en un 68,66 %.

Fecha: 28/01/2025